רוברט קונלי

רוברט קונלי (באנגלית: Robert Conley; נולד ב-30 באפריל 1977 בדקאטור שבג'ורג'יה) הוא כדורסלן עבר אמריקאי המשחק בעמדת הסמול פורוורד.

קריירה 
קונלי שיחק במשך שנתיים באוניברסיטת מייקון סטייט, ולאחר מכן עבר לאוניברסיטת קלייטון סטייט. בעונתו האחרונה במכללה דורג במקום השלישי ברשימת קלעי הליגה, עם 24.6 נקודות בממוצע למשחק, תוך שהוא שובר שיאי קליעה רבים של המכללה. הוא לא הצליח להיבחר בדראפט ה-NBA והחליט לשחק באירופה.

קבוצתו המקצוענית הראשונה הייתה אליטוס מליטא, אך כעבור עונה אחת הצטרף לברסט מהליגה השנייה בצרפת, בה קלע 26 נקודות בממוצע למשחק. הוא סיים את העונה בבראונשווייג הגרמנית. בעונה הבאה הוא שיחק בליבורנו מהליגה האיטלקית, במדיה קלע בממוצע 17 נקודות למשחק. ב-2002 חתם במדי הגרינוויל גרוב מליגת הפיתוח של ה-NBA, בתקווה למצוא חוזה ב-NBA, אך לא הצליח. לאחר מכן, חידש את חוזהו בליבורנו לעונה נוספת (2002/2003).

בקיץ 2003 נבחן קונלי בקליבלנד קאבלירס מה-NBA, אך למרות שהיטיב לשחק במחנה הקיץ של הקבוצה הוא לא חתם על חוזה. לאחר מכן הוא חתם באיוניקוס מיוון, ובמדיה השתתף גם במשחקי גביע יול"ב. 

בעונת 2004/2005 עבר לז'ירונה מהליגה הספרדית, בה השתתף בשמונה משחק וקלע בממוצע 19.2 נקודות למשחק. לאחר מכן הוא עבר ליריבתה טאו ויטוריה, אך לא זכה לדקות משחק רבות ובסופו של דבר הוחלף על ידי דרו ניקולאס.

בעונת 2005/2006 חתם קונלי בקבוצה הסרבית המופארם ורשאץ', עימה שיחק בגביע יול"ב ובליגה האדריאטית, ובשני המפעלים הוביל אותה לחצי הגמר. בשל יכולתו הטובה הוא נבחר לחמישיית השנייה של העונה בליגה האדריאטית, וזכה בתואר "הזר המצטיין" של הליגה הסרבית. בסיום העונה הוא חזר לבורגומאנרו מהליגה השנייה באיטליה, ובעונתו היחידה שם סיים במקום השלישי בטבלת קלעי הליגה עם ממוצע של 22.1 נקודות למשחק. למרות זאת ירדה קבוצתו לליגה השלישית בסיום העונה.

לאחר מכן הצטרף קונלי לוילרבאן מהליגה הצרפתית, עמה השיג ממוצעים של 13.9 נקודות, 3.6 ריבאונדים ו-3.4 אסיסטים למשחק, שסייעו לה להעפיל עד לחצי גמר הפלייאוף בו הפסידה לנאנסי שהמשיכה וזכתה באליפות. הוא השתתף במדי וילרבאן גם בגביע יול"ב, שם השיג ממוצעים של 15.1 נקוות ו-4.5 ריבאונדים למשחק.

באוגוסט 2008 חתם קונלי במכבי ראשון לציון מליגת העל הישראלית. הוא שיחק היטב בעונה הסדירה של הליגה, ובממוצע קלע 17 נקודות וקלט 5.2 ריבאונדים למשחק.

בעונת 2009/2010 שיחק קונלי בקבוצת בילבאו באסקט מליגת העל הספרדית בכדורסל. ב-2010 חתם בקבוצת פויטר באסקט מליגת העל הצרפתית בכדורסל. בתום העונה פרש מכדורסל מקצועני.

קישורים חיצוניים

 דף השחקן  באתר מנהלת ליגת העל
 דף השחקן באתר ONE

כדורסלנים אפרו-אמריקאים
כדורסלנים אמריקאים
כדורסלני ז'ירונה
כדורסלני סאסקי בסקוניה
כדורסלני גרינוויל גרוב
כדורסלני אסוול ליון-וילרבאן
כדורסלני מכבי ראשון לציון
כדורסלני בילבאו באסקט
כדורסלני לובן בראונשווייג
ג'ורג'יה: כדורסלנים
אמריקאים שנולדו ב-1977